Forlagið FANNIR hevur sett sær fyri at prenta aftur nakrar av elstu upprunasjónleikunum og nakrar týddar leikir, sum hava verið spældir í Føroyum. Viðmerkingar eru skrivaðar til leikirnar, og eru greinir skrivaðar um teir, eru tær prentaðar við. Nú kemur so nítjanda leikritið,” HØVDINGAR HITTAST”, sum háskúlamaðurin Rasmus Rasmussen (1871-1962) skrivaði í 1910 undir dulnevninum Regin í Líð. Hetta er leikur í trimum pørtum, prentaður fyrst sum framhaldstilfar í” Tingakrossi”, kom síðani út í bók í 1928. Flest øll føroysk børn munnu frá barnsbeini vera lærd, at í Føroyingasøgu er Sigmundur hin reinlynti friðarmaðurin, meðan Tróndur í Gøtu er gandakallur og harðrendur heidningur. Í hesum sjónleiki verður onnur mynd givin av tíðini, tá ið kristindómurin varð borin fram fyri føroyingar: Sigmundur er her umboðsmaður fyri útlendskt vald–Tróndur hann, sum verjir føroyskan sið. Leikurin hevur verið spældur í Gøtu í 1944 og 1945, suðuri í Vági um tíggu ár seinni. Gøtufólk spældu eisini leikin í Klaksvík. Miðskeiðis í 1950-unum setti ungmannafelagið Virkið á Sandi leikin á pall, og tá vóru heimasandsfólk eisini í sjónleikarhúsinum í Havn við honum. Leikurin var aftur settur á pall á Sandi í 1979. Nøkur ár undan tí høvdu víkarfólk spælt” Høvdingar hittast”. Seinast í tríatiárunum varð leikurin týddur til íslendskt og leiktur í íslendska útvarpinum sum ljóðmynd. Árni Dahl valdi tekstir, skrivaði viðmerkingar og legði til rættis.